CELEX: 32015D0021
Language: el
Date: 2015-04-27 00:00:00
Title: Απόφαση (ΕΕ) 2015/839 της Ευρωπαϊκής Κεντρικής Τράπεζας, της 27ης Απριλίου 2015, για τον προσδιορισμό των πιστωτικών ιδρυμάτων που υπόκεινται σε συνολική αξιολόγηση (ΕΚΤ/2015/21)

29.5.2015   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 132/88
               
            ΑΠΌΦΑΣΗ (ΕΕ) 2015/839 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
      της 27ης Απριλίου 2015
      για τον προσδιορισμό των πιστωτικών ιδρυμάτων που υπόκεινται σε συνολική αξιολόγηση (ΕΚΤ/2015/21)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 6,
      Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 4 παράγραφος 1 στοιχείο στ), το άρθρο 4 παράγραφος 3, το άρθρο 6 παράγραφος 5 στοιχείο δ) και τα άρθρα 9 έως 13,
      Έχοντας υπόψη την πρόταση του εποπτικού συμβουλίου,
      Εκτιμώντας τα ακόλουθα:
      
                  (1)
               
               
                  Σύμφωνα με το άρθρο 33 παράγραφοι 3 και 4 του κανονισμού (ΕΕ) αριθ. 1024/2013, η Ευρωπαϊκή Κεντρική Τράπεζα (ΕΚΤ) διενήργησε εντός του 2014 συνολική αξιολόγηση των προσδιοριζόμενων στην απόφαση ΕΚΤ/2014/3 (2) πιστωτικών ιδρυμάτων και των ισολογισμών τους.
               
            
                  (2)
               
               
                  Σε ό,τι αφορά τα πιστωτικά ιδρύματα που δεν καλύπτονται από την προηγούμενη αξιολόγηση και κατέστησαν σημαντικά μετά την έκδοση της απόφασης ΕΚΤ/2014/3 η ΕΚΤ θα πρέπει να διενεργήσει συνολική αξιολόγηση αντίστοιχη εκείνης που διενεργήθηκε το 2014 από άποψη εμβέλειας και βάθους.
               
            
                  (3)
               
               
                  Η αξιολόγηση αυτή θα πρέπει να περιλάβει τρία πιστωτικά ιδρύματα που έχουν χαρακτηριστεί σημαντικά από την ΕΚΤ λόγω του φάσματος των διασυνοριακών δραστηριοτήτων εποπτευόμενου ομίλου κατά την έννοια του άρθρου 6 παράγραφος 4 του κανονισμού (ΕΕ) αριθ. 1024/2013 και των άρθρων 59 και 60 του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17) (3). Θα πρέπει επίσης να περιλάβει ένα πιστωτικό ίδρυμα που έχει χαρακτηριστεί σημαντικό βάσει του άρθρου 6 παράγραφος 4 του κανονισμού (ΕΕ) αριθ. 1024/2013 λόγω του ότι συγκαταλέγεται μεταξύ των τριών σημαντικότερων ιδρυμάτων συμμετέχοντος κράτους μέλους, καθώς και ένα σημαντικό πιστωτικό ίδρυμα το οποίο συστήθηκε το 2014 κατόπιν λήψης από εθνική αρμόδια αρχή μέτρων εξυγίανσης πιστωτικού ιδρύματος που ήδη χαρακτηριζόταν σημαντικό.
               
            
                  (4)
               
               
                  Δεδομένου ότι τα στοιχεία του ενεργητικού του τελευταίου αυτού ιδρύματος έχουν αποτελέσει αντικείμενο ελέγχου ποιότητας και ειδικού ελέγχου, ενώ το ίδιο δεν έχει υποβληθεί σε προσομοίωση ακραίων καταστάσεων, αυτό δεν είναι υποχρεωμένο να υποβληθεί σε προσομοίωση ακραίων καταστάσεων πριν από το 2015.
               
            
                  (5)
               
               
                  Επίσης, προς διασφάλιση και της ισότητας των όρων ανταγωνισμού, στη σκοπούμενη αξιολόγηση θα πρέπει να περιληφθούν τέσσερα ακόμη πιστωτικά ιδρύματα που ενδέχεται να πληρούν τα σχετικά με τη σημασία κριτήρια του άρθρου 6 παράγραφος 4 του κανονισμού (ΕΕ) αριθ. 1024/2013 βάσει στοιχείων του τέλους της λογιστικής χρήσης για το οικονομικό έτος 2014.
               
            
                  (6)
               
               
                  Η ΕΚΤ μπορεί να απαιτεί από τα πρόσωπα του άρθρου 10 παράγραφος 1 του κανονισμού (ΕΕ) αριθ. 1024/2013 να της παρέχουν κάθε αναγκαία πληροφορία προκειμένου η ίδια να διενεργεί συνολική αξιολόγηση. Η ΕΚΤ μπορεί επίσης να χρησιμοποιεί τις εξουσίες που διαθέτει βάσει των άρθρων 11 έως 13 του εν λόγω κανονισμού.
               
            
                  (7)
               
               
                  Η ΕΚΤ συνεργάζεται στενά με τις οικείες εθνικές αρμόδιες αρχές για τη διενέργεια της εν λόγω συνολικής αξιολόγησης,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Οντότητες που υπόκεινται στη συνολική αξιολόγηση
      1.   Οι οντότητες που αναφέρονται στο παράρτημα υπόκεινται στη συνολική αξιολόγηση που πρόκειται να διενεργήσει η ΕΚΤ.
      2.   Η Novo Banco, SA υπόκειται στη συνολική αξιολόγηση μόνο ως προς το τμήμα της προσομοίωσης ακραίων καταστάσεων.
      3.   Σύμφωνα με το άρθρο 10 του κανονισμού (ΕΕ) αριθ. 1024/2013, τα πιστωτικά ιδρύματα που βάσει του παραρτήματος υπόκεινται σε συνολική αξιολόγηση παρέχουν κάθε χρήσιμη πληροφορία που η ΕΚΤ ζητεί για τους σκοπούς της αξιολόγησης.
      Άρθρο 2
      Εξουσίες έρευνας
      1.   Δυνάμει του άρθρου 11 του κανονισμού (ΕΕ) αριθ. 1024/2013, η ΕΚΤ μπορεί να ασκεί τις εξουσίες έρευνας που διαθέτει όσον αφορά τα ιδρύματα που προσδιορίζονται στο παράρτημα.
      2.   Η ΕΚΤ εξακριβώνει τις πληροφορίες που λαμβάνει από τα πιστωτικά ιδρύματα, εκτός των άλλων και εφόσον κρίνεται απαραίτητο, με επιτόπιες επιθεωρήσεις και επικουρείται από τις εθνικές αρμόδιες αρχές, ενδεχομένως με τη συμμετοχή τρίτων, σύμφωνα με τα άρθρα 9 έως 13 του κανονισμού (ΕΕ) αριθ. 1024/2013. Εφόσον κρίνεται αναγκαίο, η ΕΚΤ μπορεί να καλεί τις εθνικές αρμόδιες αρχές να διορίζουν μη θεσμικούς ελεγκτές για τη διενέργεια του ελέγχου ποιότητας περιουσιακών στοιχείων στο πλαίσιο της συνολικής αξιολόγησης.
      Άρθρο 3
      Έναρξη ισχύος
      Η παρούσα απόφαση αρχίζει να ισχύει στις 6 Μαΐου 2015.
      
         Φρανκφούρτη, 27 Απριλίου 2015.
         
            
               Ο Πρόεδρος της ΕΚΤ
            
            Mario DRAGHI
         
      
      
         (1)  ΕΕ L 287 της 29.10.2013, σ. 63.
      
         (2)  Απόφαση ΕΚΤ/2014/3 της 4ης Φεβρουαρίου 2014 για τον προσδιορισμό των πιστωτικών ιδρυμάτων που υπόκεινται στη συνολική αξιολόγηση (ΕΕ L 69 της 8.3.2014, σ. 107).
      
         (3)  Κανονισμός (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (ΕΕ L 141 της 14.5.2014, σ. 1).
      
         ΠΑΡΑΡΤΗΜΑ
         
            ΙΔΡΥΜΑΤΑ ΠΟΥ ΠΕΡΙΛΑΜΒΑΝΟΝΤΑΙ ΣΤΗ ΣΥΝΟΛΙΚΗ ΑΞΙΟΛΟΓΗΣΗ
         
         
            Βέλγιο
         
         Banque Degroof S.A.
         
            Γαλλία
         
         Agence Française de Développement (*)
         
         
            Λουξεμβούργο
         
         J.P. Morgan Bank Luxembourg SA (*)
         
         
            Μάλτα
         
         Mediterranean Bank plc (*)
         
         
            Αυστρία
         
         Sberbank Europe AG
         VTB Bank (Austria) AG
         
            Πορτογαλία
         
         Novo Banco, SA (μόνο για την προσομοίωση ακραίων καταστάσεων)
         
            Σλοβενία
         
         Unicredit Banka Slovenija d.d.
         
            Φινλανδία
         
         Kuntarahoitus Oyj (Municipality Finance plc) (*)
         
         
            (*)  Λιγότερο σημαντικά ιδρύματα που ενδέχεται να χαρακτηριστούν σημαντικά βάσει στοιχείων του τέλους της λογιστικής χρήσης για το οικονομικό έτος 2014.